ก.ล.ต.ขีดเส้นตาย EARTH แจงมูลค่ายุติธรรมเหมืองถ่านหินในอินโดฯสิ้นเดือนนี้
ก.ล.ต.ขีดเส้นตาย EARTH แจงมูลค่ายุติธรรมเหมืองถ่านหินในอินโดฯสิ้นเดือนนี้
7 พ.ย. 2561

สำนักงานคณะกรรมการกำกับหลักทรัพย์และตลาดหลักทร้พย์ (ก.ล.ต.) เปิดเผยว่า ก.ล.ต.ขยายระยะเวลาให้บริษัท เอ็นเนอร์ยี เอิร์ธ จำกัด (มหาชน) หรือ EARTH ชี้แจงข้อมูลเกี่ยวกับความมีอยู่จริงของเหมืองถ่านหิน 2 แห่ง ในประเทศอินโดนีเซียเป็นภายในเดือนพฤศจิกายน 2561 และรายงานผลการทบทวนมูลค่ายุติธรรมของสิทธิในเหมืองถ่านหิน ภายในเดือนธันวาคม 2561 จากที่ครบกำหนดในวันที่ 9 ตุลาคม 2561 พร้อมกับให้เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย
โดยเหตุการณ์ดังกล่าวสืบเนื่องมาจาก ก.ล.ต. ให้ EARTH ชี้แจงข้อมูลความมีอยู่จริงและมูลค่ายุติธรรมของสิทธิในเหมืองถ่านหินในประเทศอินโดนีเซีย จำนวน 2 แห่ง และให้เปิดเผยข้อมูลดังกล่าวผ่านระบบสารสนเทศของตลาดหลักทรัพย์แห่งประเทศไทยภายใน 60 วัน นับแต่วันที่ศาลล้มละลายกลางมีคำสั่งอนุญาตให้ผู้ทำแผนดำเนินการประเมินมูลค่าเหมืองถ่านหิน ซึ่งครบกำหนดในวันที่ 9 ตุลาคม 2561
อย่างไรก็ดี บริษัท อีวาย คอร์ปอเรท แอดไวซอรี่ เซอร์วิสเซส จำกัด ในฐานะผู้ทำแผนฟื้นฟูกิจการของ EARTH ได้ยื่นขอ ก.ล.ต. ขยายระยะเวลาการนำส่งคำชี้แจงและข้อมูลเกี่ยวกับความมีอยู่จริงของเหมืองถ่านหินเป็นภายในเดือนพฤศจิกายน 2561 และรายงานผลการทบทวนมูลค่ายุติธรรมของสิทธิในเหมืองถ่านหินภายในเดือนธันวาคม 2561 จากเดิมที่ครบกำหนดส่งในเวลาข้างต้น เนื่องจากวงเงินค่าใช้จ่ายสุทธิเพื่อการดำเนินการดังกล่าวที่ได้รับอนุมัติจากศาล มีน้อยกว่าค่าใช้จ่ายที่เกิดขึ้นจริงมาก ทำให้ต้องใช้เวลาในการแก้ปัญหา รวมถึงการเจรจากับที่ปรึกษาต่าง ๆ เพื่อให้ยินยอมทำงานต่อไป ซึ่งปัจจุบันได้บรรลุข้อตกลงกับที่ปรึกษาแล้ว
โดยก.ล.ต. พิจารณาแล้ว ขยายเวลาให้ EARTH ชี้แจงข้อมูลเกี่ยวกับความมีอยู่จริงของเหมืองถ่านหิน 2 แห่งในประเทศอินโดนีเซีย ภายในเดือนพฤศจิกายน 2561 และรายงานผลการทบทวนมูลค่ายุติธรรมของสิทธิในเหมืองถ่านหิน ภายในเดือนธันวาคม 2561 และให้เปิดเผยข้อมูลผ่านระบบสารสนเทศของตลาดหลักทรัพย์ฯไปพร้อมกันตามกำหนดระยะดังกล่าวด้วย
 